# Šila (Korėja)

|  |
| --- |
| **新羅 Šila** |
|

|  |  |  |
| --- | --- | --- |
| ←  | **57 m. pr. m. e. – 935** |  → |

 |
| Location of  |
| **Sostinė** | Gjongdžu |
| **Religija** | Budizmas |
| **Valdymo forma** | Monarchija |
| **Šilos dinastija** |
|  57 m. pr. m. e. – 4 | Hjokkosė |
|  927–935 | Gjongsunas |
|  |
| **Era** | Viduramžiai |
|  - Įkurta | 57 m. pr. m. e. m. |
|  - Subyra | 935 m. |
|  |

**Šila** (kor. 신라 = *Silla*, handža: 新羅) – istorinė korėjiečių valstybė, egzistavusi Korėjos pusiasalyje 57 m. pr. m. e. – 935 m. Atsiradusi ankstyvuoju Samguko laikotarpiu kaip Džinhano konfederacijos narė, Samguk laikotarpiu tapo viena trijų Korėją pasidalinusių valstybių su Gogurjo ir Bekdže, o nuo 668 m. valdė beveik visą Korėjos pusiasalį.

## Įkūrimo legenda

Pasakojama, kad Šilą įkūrė tuo metu *keseganu* tituluotas karalius Pak Hjokkosė (kor. 박 혁거세 = *Bak Hyeokgeose*, handža: 朴 赫居世). Sakoma, kad jis gimė iš dangiško žirgo padėto kiaušinio, kuris buvo rastas genties susirinkimo metu. Būdamas trylikos jis tapo valdovu, ir jį palaikė šeši klanai. Pak Hjokkosė valdė 60 metų, ir paliko sostą savo sūnui Namhei.

## Istorija

### Džinhano konfederacijos narė (57 m. pr. m. e.–356 m.)

Nors tradiciškai teigiama, kad Šila (tuo metu vadinama *Saro*) buvo įkurta 57 m. pr. m. e., kai kurie mokslininkai linkę teigti, jog ši data buvo paankstinta, siekiant prailginti karalystės istoriją lyginant su varžovėmis Gogurjo ir Bekdže.

Tiksliai žinoma, kad II a. Šila jau tikrai egzistavo ir valdė nedidelę teritoriją aplink dabartinį Gjongdžu miestą. Ta teritorija buvo vadinama *Saru* (kor. 사로 = *Saro*, handža: 斯盧) arba *Soraboliu* (kor. 서라벌 = *Seorabeol*, handža: 徐羅伐), kas senojoje korėjiečių kalboje reiškė „sostinė“. Iš šio žodžio kildinamas ir dabartinės Pietų Korėjos sostinės pavadinimas Seulas.

Šiuo laikotarpiu susiformavo svarbiausi klanai: *Pak* (朴), *Sok* (昔), ir *Kim* (金). Jie dalijosi valdžia ir paeiliui paveldėdavo sostą, tapdami karaliais, tituluojamais *isagum*. Valstybėje buvo įvesta unikali *golbum* (kor. 골품 = *golbum*, handža: 骨品) sistema, kurioje aristokratija buvo suskirstyta į 5 kilmės rangus. Aukščiausiam jų, „šventajam kaului“ (*songgol*), priklausė tik karališkosios giminės atstovai.

Šila nuo pat pradžių buvo priklausė Džinhano konfederacijai, kuri jungė 12 miestų-valstybių, ir nuo seno turėjo didžiulių ambicijų kitų narių atžvilgiu. III a. ji gana stipriai plėtė savo hegemoniją kaimynių atžvilgiu tapdama stipriausia konfederacijos valstybe.

### Šilos hegemonija (356–668 m.)

Korėjai vykstant vienijimosi procesams (apie 250 m. Bekdžė sujungė pietvakarines Korėjos teritorijas, o apie 313 m. Gogurjo suvienijo šiaurinę Korėjos dalį) Šila irgi stengėsi paversti Džinhano konfederaciją vieninga valstybe. 17-ojo valdovo Naimulio (356–402 m.) iš Kim klano laikais buvo panaikinta trijų klanų pakaitinė valdžia, įtvirtinant paveldimą Kim klano valdžią. Valdovai pradėjo tituluotis *maripganais*, o Saro teritorija tapo centralizuotos valstybės, apimančios Džinhano teritoriją, sostine. Taip Šila suvienijo visą pietryčių Korėją.

Užmezgus glaudesnius ryšius su Kinija Gogurjo paplito budizmas ir kinų raštas.

Samguko laikotarpiu Šila buvo priversta nuolat kovoti su kitomis Korėjos valstybėmis, taip pat atsispirti invazijoms iš Japonijos. IV a. sustiprėjus Bekdžei, Šila sudarė sąjungą su Gogurjo, o V a. šiai pradėjus veržtis į pietus – su Bekdže.

VI a. Šila vis labiau stiprėjo 562 m. aneksavo vakarinę kaimynę Gajos konfederaciją. Karaliaus Džinhungo laikais (540–576 m.) valstybė sustiprino karinę galią remdamasi gerai apmokytais huaranų būriais. Įsivėlusi į painius karus bei sąjungas su varžovėmis Šila 553 m. užėmė Hangango upės regioną su Seulo miestu.

### Suvienytoja Šila (668–780 m.)

Valdant karaliui Mujeliui (602–661 m.) sudariusi sąjungą su Tangų Kinija Šila 660 m. okupavo Bekdžę, o 668 m. – Gugurjo sostinę Pchenjaną, taip suvienydama visą Korėją. Tačiau dėl išaugusios Kinijos galios jai nepavyko išlaikyti buvusių šiaurinių Gogurjo teritorijų šiauriau Pchenjano ir čia įtaka atiteko Tangų dinastijai. Vėliau tose teritorijose įsigalėjo Gogurjo palikuone pasiskelbusi Balhės valstybė.

Šilai priklausančiose teritorijose buvo įvesta kiniško tipo administracinė sistema, o valdininkų rangai derinti su įsigalėjusiais kilmės rangais *golbum*. Valstybės sostine išliko Gumsongas (dab. Gjongdžu), tačiau įkurtos ir provincijų sostinės. Tai buvo didžiausias Šilos suklestėjimas, kuomet valdovų valdžia dar buvo reali.

### Šilos žlugimas (780–935 m.)

Po karaliaus Hjegongo nužudymo buvo nutraukta iš karaliaus *Mujelio* tiesiogiai einanti giminystės linija, ir sostas atiteko kitai *Kim* klano atšakai. Šis įvykis tapo lūžiu Šilos istorijoje, nes karaliaus valdžia labai sumenko, įsigalėjo didikų klanai, prasidėjo nesutarimai.

Karalienės Džinseng laikais (887–897 m.) Šiloje prasidėjo neramumai. Per sukilimus valstybė nebesurinko mokesčių, o karvedžiai Jang Gilis ir Kien Huonas įkūrė savo valstybes, kurios atskilo nuo Šilos. Tai buvo Vėlyvojo Samguko laikotarpio pradžia. Po 918 m. Taibong valstybėje kilusio perversmo metu susikūrusi Gorjo valstybė 935 m. užėmė Šilą ir nutraukė jos istoriją.

## Kultūra

|  |
| --- |
| **Korėjos istorija** |
| **Įvykių chronologija** |
| Senasis Džosonas |
| Ankstyvasis Samguk laikotarpis: |
| Okdžo, Tongė, Bujo |
| Samguk laikotarpis: |
| Šila, Bekdžė, Gogurjo |
| Suvienytosios Šilos laikotarpis: |
| Šila, Balhė |
| Vėlyvasis Samguk laikotarpis: |
| Šila, Vėlyvoji Bekdžė, Vėlyvoji Gogurjo |
| Gorjo |
| Džosono dinastija |
| Korėjos imperija |
| Japonijos okupacija Korėjoje |
| Korėjos padalijimas: |
| Pietų Korėja, Šiaurės Korėja |
| Korėjos karas |

Sokkuramo buda – vienas pasaulio paveldo objektų
Šilos kultūros klestėjimo palikimas yra senovinis Gjongdžu miestas, tuometinė valstybės sostinė, pasižyminti daugybe kultūros paminklų.

## Papildoma informacija

* Šilos dinastija

Vikižodynas